KIRJALLINEN KYSYMYS E-2477/02 esittäjä(t): Chris Davies (ELDR) komissiolle. Lainsäädännön täytäntöönpano.



Virallinen lehti nro 110 E , 08/05/2003 s. 0056 - 0057



KIRJALLINEN KYSYMYS E-2477/02 esittäjä(t): Chris Davies (ELDR) komissiolle (6. syyskuuta 2002) Aihe: Lainsäädännön täytäntöönpano Komissio vahvisti äskettäin, ettei yksikään jäsenvaltio ollut ilmoittanut sille määräaikaan mennessä ottaneensa romuajoneuvoista annetun direktiivin 2000/53/EY(1) osaksi kansallista lainsäädäntöään ja että se aikoi sen vuoksi lähettää asiaa koskevan kirjeen jokaiselle jäsenvaltiolle. Missä muissa tapauksissa komission on ollut pakko turvautua (täytäntöönpanotoimista ilmoittamisen) laiminlyöntiä koskevan menettelyn käynnistämiseen jokaista jäsenvaltiota vastaan? Kun otetaan huomioon, että kaikkien jäsenvaltioiden kyvyttömyys pitää kiinni romuajoneuvodirektiivin määräyksistä lainsäädännössä asetetussa määräajassa tekee koko EU:n lainsäädäntöprosessista naurunalaisen, aikooko komissio panna tämän kysymyksen seuraavan ympäristöneuvoston (tai jonkin toisen neuvoston) kokouksen esityslistalle? Jos vastaus on kielteinen, miksi komissio ei aio ottaa asiaa esille? Miksi komissio on todennut, vastatessaan aiempiin kysymyksiini tästä aiheesta, että se ei aio pyrkiä vahvistamaan täytäntöönpanon varmistamista koskevia menettelyjään, huolimatta siitä, että jäsenvaltiot ovat niin selvästi epäonnistuneet lainsäädännön mukaisesta määräajasta kiinni pitämisessä? (1) EYVL L 269, 21.10.2000, s. 34. Margot Wallströmin komission puolesta antama vastaus (25. lokakuuta 2002) Komissio on aikaisemminkin joutunut käynnistämään rikkomisesta johtuvia menettelyjä kaikkia jäsenmaita vastaan, koska ne eivät ole toimittaneet direktiivien täytäntöönpanotoimenpiteitä koskevia tietoja. Komissio pyytää parlamentin jäsentä tutustumaan yhteisön oikeuden valvontaa koskeviin vuosikertomuksiin (ja erityisesti kertomuksien liitteeseen IV), jotka komissio toimittaa Euroopan parlamentille vuosittain(1). EY:n perustamissopimus takaa komissiolle toimivallan varmistaa, että jäsenvaltiot noudattavat yhteisön lainsäädäntöä. Tätä tarkoitusta varten EY:n perustamissopimuksessa annetaan jäsenvaltioita vastaan käynnistettäviä rikkomismenettelyjä koskevat perussäännöt (erityisesti 226 ja 228 artikla). Euroopan yhteisöjen tuomioistuimen oikeuskäytännön puitteissa on kehitetty lukuisia näihin liittyviä asia- ja menettelyvaatimuksia. Komissio käynnistää rikkomisesta johtuvat menettelyt automaattisesti aina, kun jäsenvaltiot eivät toimita ajoissa tietoja, jotka koskevat yhteisön lainsäädännön saattamista osaksi kansallista lainsäädäntöä. Kyseessä olevissa tapauksissa komissio on käyttänyt toimivaltaansa lähettämällä jäsenvaltioille virallisen ilmoituksen tietojen toimittamatta jättämisestä. Tähän mennessä viisi jäsenvaltiota on toimittanut komissiolle tiedot, jotka koskevat romuajoneuvoista 18. syyskuuta 2000 annetun parlamentin ja neuvoston direktiivin 2000/53/EY(2) saattamista osaksi kansallista lainsäädäntöä. Kaksi muuta jäsenvaltiota on toimittanut komissiolle säädösluonnoksen ja ilmoittanut, että lainsäädäntöä ollaan joko parhaillaan panemassa täytäntöön tai sen saattaminen osaksi kansallista lainsäädäntöä saatetaan loppuun lähiviikkojen aikana. Komissio on lähettänyt perustellut lausunnot niille jäsenvaltioille, jotka eivät vielä ole toimittaneet tarvittavia tietoja. Komissio haluaa vakuuttaa parlamentin jäsenelle, että kuten yhteisön lainsäädännön osalta, komissio jatkaa toimivaltansa käyttämistä taatakseen, että jäsenvaltiot täyttävät direktiivin 2000/53/EY mukaiset velvollisuutensa. Jos jokin jäsenvaltio kieltäytyy panemasta kyseistä direktiiviä täytäntöön, komissio toteuttaa tarvittavat toimenpiteet EY:n perustamissopimuksen 226 ja 228 artiklassa esitetyt toimenpiteet mukaan luettuna tilanteen korjaamiseksi. Komissio pyrkii jatkuvasti parantamaan täytäntöönpanomenettelyjensä tehokkuutta. Tämä voidaan kuitenkin toteuttaa ainoastaan EY:n perustamissopimuksessa esitettyjen ja tuomioistuimen oikeuskäytännön mukaisesti kehitettyjen perussääntöjen puitteissa. (1) Kahdeksastoista vuosikertomus yhteisön oikeuden soveltamisen valvonnasta (2000), KOM(2001) 309 lopullinen, saatavissa komission Europa-palvelimella osoitteessa: http://europa.eu.int/comm/secretariat_general/sgb/infringements/18report_2000_fr.htm. Yhdeksästoista vuosikertomus yhteisön oikeuden soveltamisen valvonnasta (2001), KOM(2002) 324 lopullinen, saatavissa komission Europa-palvelimella osoitteessa: http://europa.eu.int/comm/secretariat_general/sgb/infringements/19report_2001_fr.htm. (2) EYVL L 269, 21.10.2000.